На працягу многіх гадоў Верхнядзвінская школа ўтрымлівае лідарскія пазіцыі ў круглагадовай раённай спартакіядзе сярод навучэнцаў. Па словах намесніка дырэктара па выхаваўчай рабоце (і, дарэчы, выпускніцы школы) Алены Слямнёвай, росту папулярнасці фізкультуры, спорту і здаровага ладу жыцця садзейнічаюць прафесіяналізм і асабісты прыклад педагогаў, а таксама ўдалае размяшчэнне ўстановы — побач з ёй знаходзіцца вялікі сучасны стадыён. Цяпер рэсурсная база для пакарэння новых спартыўных вышынь выйшла на якасна новы ўзровень. Набыта сучаснае турыстычнае абсталяванне, грунтоўна арамантаваны і абсталяваны спартыўная і трэнажорная залы, цір, з’явілася вулічная пляцоўка для заняткаў варкаўтам. Побач з ёй — новая дзіцячая пляцоўка: у пачатковых класах вучыцца больш за 200 хлопчыкаў і дзяўчынак, працуе група прадоўжанага дня, непадалёк — дзіцячы сад. Для ўсіх юных верхнядзвінцаў гэта цудоўны падарунак.